

ประกาศอธิบดีกรมสรรพากร

เกี่ยวกับภาษีเงินได้ (ฉบับที่  ๔๖๐)

เรื่อง กำหนดหลักเกณฑ์ วิธีการ และเงื่อนไขเพื่อการลดอัตราและยกเว้นภาษีเงินได้ตามมาตรการภาษี

ในการสนับสนุนให้คนไทยที่มีศักยภาพที่ทำงานในต่างประเทศกลับเข้ามาทำงานในประเทศ

 อาศัยอำนาจตามความในมาตรา ๔ มาตรา ๖ และมาตรา ๗ แห่งพระราชกฤษฎีกา
ออกตามความในประมวลรัษฎากร ว่าด้วยการลดอัตราและการยกเว้นรัษฎากร (ฉบับที่ ๗๙๓) พ.ศ. ๒๕๖๘
อธิบดีกรมสรรพากรกำหนดหลักเกณฑ์ วิธีการ และเงื่อนไขการลดอัตราภาษีเงินได้ในการหัก ณ ที่จ่ายและการยกเว้นไม่ต้องนำเงินได้พึงประเมินมารวมในการคำนวณเพื่อเสียภาษีเงินได้สำหรับบุคคลธรรมดา และกำหนดหลักเกณฑ์ วิธีการ และเงื่อนไขการยกเว้นภาษีเงินได้สำหรับบริษัทหรือห้างหุ้นส่วน
นิติบุคคล ดังต่อไปนี้

 ข้อ ๑ ผู้มีเงินได้ที่จะได้รับสิทธิตามมาตรา ๕ จะต้องดำเนินการดังต่อไปนี้

 (๑) ยื่นแบบแสดงรายการภาษีเงินได้บุคคลธรรมดา สำหรับผู้ได้รับสิทธิลดอัตราภาษีเงินได้บุคคลธรรมดา (ภ.ง.ด.๙๕) โดยแสดงรายการเกี่ยวกับเงินได้พึงประเมินที่ได้รับยกเว้นไม่ต้องนำมารวมคำนวณเพื่อเสียภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๗๙๓) พ.ศ. ๒๕๖๘

 (๒) จัดเก็บเอกสารหลักฐานอันแสดงถึงวุฒิการศึกษา และประสบการณ์การทำงาน
ในต่างประเทศ เช่น หนังสือรับรองจากผู้ว่าจ้างให้ทำงานในต่างประเทศ พร้อมที่จะให้เจ้าพนักงานประเมินตรวจสอบได้

 ข้อ ๒ บริษัทหรือห้างหุ้นส่วนนิติบุคคลที่จะได้รับสิทธิยกเว้นภาษีเงินได้ตามมาตรา ๗ จะต้องเป็นนายจ้างของผู้มีเงินได้ตามข้อ ๑ และได้แจ้งข้อมูลเกี่ยวกับผู้มีเงินได้ตามข้อ ๑ นั้นตามแบบ
ที่แนบท้ายประกาศนี้ ด้วยสื่อบันทึกในระบบคอมพิวเตอร์หรือด้วยข้อมูลอิเล็กทรอนิกส์อื่นต่ออธิบดีกรมสรรพากรผ่านสรรพากรพื้นที่ที่สถานประกอบกิจการของบริษัทหรือห้างหุ้นส่วนนิติบุคคลนั้นตั้งอยู่
ก่อนการจ่ายเงินได้ให้แก่ผู้มีเงินได้ตามข้อ ๑ ครั้งแรกของการจ้างแรงงาน

 ข้อ ๓ ประกาศนี้ให้ใช้บังคับตั้งแต่วันที่ ๒๕ มีนาคม พ.ศ. ๒๕๖๘ เป็นต้นไป

 ประกาศ ณ วันที่ ๑๙ สิงหาคม พ.ศ. ๒๕๖๘

 ปิ่นสาย สุรัสวดี

(นายปิ่นสาย สุรัสวดี)

อธิบดีกรมสรรพากร

**แบบแจ้งรายชื่อผู้ขอใช้สิทธิลดอัตราภาษีเงินได้บุคคลธรรมดา**

**ตามพระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร (ฉบับที่ ๗๙๓) พ.ศ. ๒๕๖๘**

**ประกอบกับประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๖๐)ฯ ลงวันที่ ๑๙ สิงหาคม พ.ศ. ๒๕๖๘**

๑. ชื่อบริษัทหรือห้างหุ้นส่วนนิติบุคคล .................................................................................................................

๒. เลขประจำตัวผู้เสียภาษีอากร (๑๓ หลัก) ของบริษัทหรือห้างหุ้นส่วนนิติบุคคล

๓. กิจการอุตสาหกรรมเป้าหมาย ...................................................................................... ตามกฎหมาย .....................................................................................

๔. รายชื่อลูกจ้างผู้ขอใช้สิทธิ

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| ลำดับที่ | คำนำหน้า | ชื่อ-สกุล | สัญชาติ | เลขประจำตัวผู้เสียภาษีอากร | ตำแหน่ง | เลขที่สัญญาจ้าง(ถ้ามี) | ระยะเวลาการจ้างตามสัญญาจ้าง(ปี) | วัน เดือน ปีที่เริ่มทำงาน | เงินได้พึงประเมินตามมาตรา ๔๐ (๑) ที่ได้รับตามสัญญาจ้าง (บาท) |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

**หมายเหตุ**

1. ลูกจ้างที่จะได้รับสิทธิต้องทำงานประจำบริษัทหรือห้างหุ้นส่วนนิติบุคคลที่ประกอบกิจการอุตสาหกรรมเป้าหมาย กรณีทำงานประจำกิจการอื่น ๆ ของบริษัทหรือ
ห้างหุ้นส่วนนิติบุคคลด้วย จะได้รับสิทธิเฉพาะเงินได้พึงประเมินตามมาตรา ๔๐ (๑) แห่งประมวลรัษฎากร ที่ได้รับจากการทำงานประจำบริษัทหรือห้างหุ้นส่วน
นิติบุคคลที่ประกอบกิจการอุตสาหกรรมเป้าหมายเท่านั้น
2. ลูกจ้างที่จะได้รับสิทธิต้องมีคุณสมบัติ และปฏิบัติตามหลักเกณฑ์ วิธีการและเงื่อนไข ตามที่กำหนดไว้ในประกาศอธิบดีกรมสรรพากร เกี่ยวกับภาษีเงินได้ (ฉบับที่ ๔๖๐)ฯ
ลงวันที่ ๑๙ สิงหาคม พ.ศ. ๒๕๖๘

**ขอรับรองว่าข้อมูลข้างต้นถูกต้องและเป็นความจริง**

(คำนำหน้า ชื่อ-สกุล) ...................................................... ผู้แจ้ง

ตำแหน่ง (กรรมการ/ผู้เป็นหุ้นส่วน/ผู้จัดการ) .......................................................